รัฐบาลไทย-ข่าวทำเนียบรัฐบาล-ครม. เห็นชอบแนวทางการบริหารจัดการการทํางานของคนต่างด้าว 3 สัญชาติ (กัมพูชา ลาว เมียนมา) ภายใต้สถานการณ์โควิด-19 ขยายถึง 31 มี.ค. 65
วันอังคารที่ 4 สิงหาคม 2563
ครม. เห็นชอบแนวทางการบริหารจัดการการทํางานของคนต่างด้าว 3 สัญชาติ (กัมพูชา ลาว เมียนมา) ภายใต้สถานการณ์โควิด-19 ขยายถึง 31 มี.ค. 65
ครม. เห็นชอบแนวทางการบริหารจัดการการทํางานของคนต่างด้าว 3 สัญชาติ (กัมพูชา ลาว เมียนมา) ภายใต้สถานการณ์โควิด-19 ขยายถึง 31 มี.ค. 65
นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 4 สิงหาคม 2563 ว่า ครม.เห็นชอบแนวทางการบริหารจัดการการทํางานของคนต่างด้าว 3 สัญชาติ (กัมพูชา ลาว และเมียนมา) ภายใต้สถานการณ์การแพร่ระบาดของโรคติดเชื้อไวรัสโคโรนา 2019 ตามที่กระทรวงแรงงานเสนอ เพื่อสร้างความมั่นคงทางด้านกําลังแรงงานในการฟื้นฟูประเทศ และเป็นการลดความเสี่ยงจากการแพร่ระบาดของโรคติดเชื้อไวรัสโคโรนา 2019 ที่มาจากคนต่างด้าวรายใหม่ที่เดินทางมาจากต่างประเทศ ซึ่งมีสาระสําคัญสรุปได้ดังนี้
1) กลุ่มคนต่างด้าวที่มีหนังสือเดินทางหรือเอกสารใช้แทนหนังสือเดินทาง (Passport: PP) เอกสารรับรองบุคคล (Certificate of Identity: CI) และเอกสารเดินทาง (Travel Document: TD) จํานวน 649,046 คน ที่ได้รับอนุญาตให้คนต่างด้าวทํางานไปพลางก่อน ตั้งแต่ วันที่ 1 สิงหาคม 2563 ถึง วันที่ 31 ตุลาคม 2563 จะได้รับอนุญาตให้ทํางานถึง 31 มีนาคม 2565
โดยนายจ้างต้องพาคนต่างด้าว ไปยื่นคําขอรับใบอนุญาตทํางาน ณ สํานักงานจัดหางานจังหวัด หรือสํานักงานจัดหางานกรุงเทพมหานครพื้นที่ 1-10 ในพื้นที่ที่คนต่างด้าวทํางานอยู่ให้แล้วเสร็จ ภายในวันที่ 31 ตุลาคม 2563 และให้คนต่างด้าวใช้ใบเสร็จรับเงินค่าธรรมเนียมใบอนุญาตทํางานและใบรับคําขอรับใบอนุญาตทํางานเป็นหลักฐานในการดําเนินการขั้นตอนต่างๆ อาทิ การตรวจสุขภาพกับสถานพยาบาลของรัฐ และ ขอรับการตรวจอนุญาตให้อยู่ต่อในราชอาณาจักร ภายในวันที่ 31 มกราคม 2564 และการ จัดทํา/ปรับปรุงทะเบียนประวัติคน ซึ่งไม่มีสัญชาติไทยและรับบัตรประจําตัวคน ซึ่งไม่มีสัญชาติไทยที่มีใบอนุญาตทํางานอยู่ด้านหลังของบัตร ณ สํานักงานเขตกรุงเทพฯ / ศูนย์ทะเบียนภาคสาขาจังหวัด หรือที่กรมการปกครองกําหนดในท้องที่ที่แรงงานต่างด้าวทํางาน โดยให้ดําเนินการตั้งแต่วันที่ 1 กุมภาพันธ์ 2564 ถึงวันที่ 31 มีนาคม 2564
2)กลุ่มคนต่างด้าวที่มีบัตรผ่านแดน (Border Pass) จํานวนประมาณ 92,572 คน จะได้รับอนุญาตให้ทํางานถึง 31 มีนาคม 2565 ต้องไปขอรับใบอนุญาตทํางาน ณ สํานักงานจัดหางาน ในพื้นที่ที่คนต่างด้าวทํางานอยู่ภายในวันที่ 31 ตุลาคม 2563 และดําเนินการตรวจสุขภาพกับสถานพยาบาลของรัฐ และซื้อประกันสุขภาพ (ซื้อประกันสุขภาพทุกคน ยกเว้นคนที่อยู่ในระบบประกันสังคม) ภายในวันที่ 31 มกราคม 2564
ทั้งนี้ การอนุญาตให้ทํางาน จะเป็นครั้งละ 3 เดือน และหากคนต่างด้าวประสงค์ทํางานกับนายจ้างต่อไป ต้องดําเนินการยื่นคําขอรับใบอนุญาตทํางานก่อนที่ใบอนุญาตทํางานเดิมหมดอายุ ซึ่งครั้งแรก ให้คนต่างด้าวได้รับอนุญาตให้ทํางาน ตั้งแต่วันที่ 1 พฤศจิกายน 2563 ถึงวันที่ 31 มกราคม 2564 แต่ต้องไม่เกินวันที่ 31 มีนาคม 2565
นางสาวรัชดา กล่าวเพิ่มเติมว่า ครม.ยังได้เห็นชอบร่างกฎกระทรวง รวม 3 ฉบับ ประกอบด้วย 1)ร่างกฎกระทรวงการขออนุญาตทํางาน การออกใบอนุญาตทํางาน และการแจ้งการทํางานของคนต่างด้าว พ.ศ. .... 2) ร่างกฎกระทรวงกําหนดคุณสมบัติและลักษณะต้องห้ามของคนต่างด้าวที่จะขอรับใบอนุญาตทํางาน พ.ศ. และ 3) ร่างกฎกระทรวงกําหนดค่าธรรมเนียมและยกเว้นค่าธรรมเนียมการบริหารจัดการการทํางานของคนต่างด้าว พ.ศ. .... จึงขอประชาสัมพันธ์ให้นายจ้างดําเนินการเกี่ยวกับแรงงานต่างด้าวดังกล่าวให้ถูกต้องตามกฎหมายภายในระยะเวลาที่กําหนด และทําความเข้าใจกับร่างกฎกระทรวงเมื่อได้มีการประกาศใช้